**HØRINGSNOTAT**

**OM**

**FORSLAG TIL ENDRINGER I FOLKETRYGDLOVEN MV.**

20.12.2011

**1. Innledning**

Ved den årlige reguleringen av løpende pensjoner og folketrygdens grunnbeløp er lønnsveksten en sentral faktor. Fastsetting av lønnsvekst skjer på grunnlag av forventet lønnsutvikling i reguleringsåret, justert for eventuelt avvik mellom forventet og faktisk lønnsutvikling siste år. I forbindelse med regulering av folke­trygdens grunnbeløp og pensjoner (trygdeoppgjøret) fra 1. mai 2011 ble det varslet en vurdering av reglene for fastsetting av lønnsveksten.

Etter departementets vurdering vil man sikre en mer presis fastsetting av lønnsveksten dersom det justeres for eventuelle avvik for flere år tilbake enn bare det foregående.

Departementet foreslår at det skal tas hensyn til eventuelle avvik mellom forventet og faktisk lønnsvekt de *to* siste kalenderårene.

**2. Nærmere om gjeldende bestemmelser**

Grunnbeløpet reguleres årlig, og har blitt regulert etter ulike retningslinjer siden 1967 da folketrygden ble innført. Stortinget vedtok 28. mai 2003 retningslinjer for regulering av grunnbeløpet som gjaldt fram til 1. januar 2011. I disse retningslinjene het det blant annet følgende:

*”Siktemålet for reguleringa skal vere å gi pensjonistar med folketrygdpensjon ei inntekts­utvikling minst på linje med utviklinga for yrkesaktive, korrigert for særlege tilhøve, og i tråd med dei prinsipp og mål som er lagt til grunn for gjennomføringa av det inntekts opplegget elles. Til grunn for reguleringa skal liggje venta inntektsutvikling for lønns­takarar i alt i reguleringsåret etter justering av grunnbeløpet for avvik mellom venta og reell lønnsauke siste år.”*

Det gikk videre fram av retningslinjene at regjeringen skulle legge fram forslag for Stortinget om reguleringen etter drøftinger med pensjonistenes organisasjoner.

Retningslinjene ble i det alt vesentlige videreført fra 2011 som en del av folketrygd­lovens regulerings­bestemmelser, jf. § 1-4 tredje ledd, § 19-14 sjette ledd og § 20-18 sjette ledd, som lyder:

*”Til grunn for reguleringen legges forventet lønnsutvikling i reguleringsåret justert for eventuelt avvik mellom forventet og faktisk lønnsutvikling siste år.”*

Forventet lønns­utvikling i reguleringsåret anslås i revidert nasjonalbudsjett (RNB). Faktisk lønnsutvikling framgår av rapporter fra Det tekniske beregningsutvalget for inntektsoppgjørene (TBU). En foreløpig rapport fra TBU foreligger vanligvis i februar måned, med oppdateringer i mars/april, mens RNB legges fram i mai måned. Umiddel­bart etter at RNB er lagt fram avholdes drøftingsmøtene med pensjonistenes, de funksjons­hemmedes og arbeidstakernes organisasjoner om tallgrunnlaget for reguleringen. Det vil si det tallgrunnlaget som da er tilgjengelig.

TBU avgir imidlertid en ny rapport i juni måned (”*Etter inntekts­oppgjørene*”), der det tidligere anslaget på faktisk lønnsutvikling kan være endret.

**3. Departementets vurdering og forslag**

Det legges til grunn at trygdeoppgjøret fortsatt skal gjennomføres i mai måned hvert år. Likeledes at økningen av pensjonene kommer til utbetaling i juli, og med etterbetaling for mai og juni.

Som det framgår ovenfor, kan anslagene for lønnsvekst for året før bli endret etter at trygde­oppgjøret er gjennomført. Vi viser til erfaringene fra trygdeoppgjøret i 2010 hvor det framkom at anslaget for lønnsveksten i 2008 var beregnet på nytt etter at trygdeoppgjøret 2009 var avsluttet. Hadde denne beregningen vært kjent da trygdeoppgjøret i 2009 ble gjennomført, ville grunnbeløpet blitt oppjustert med 0,3 prosentpoeng. Det viste seg videre at anslaget for lønnsveksten i 2009 som ble lagt til grunn i trygdeopp­gjøret 2010, heller ikke var korrekt. Denne ble senere (august 2010) nedjustert med 0,3 prosentpoeng.

I 2011 foreligger det også et endret anslag for lønnsveksten etter trygdeoppgjøret. TBUs foreløpige rapport 21. februar 2011 og i den endelige rapporten 5. april 2011, ble lønnsveksten fra 2009 til 2010 foreløpig anslått til 3 ¾ prosent. I trygdeoppgjøret 2011 ble det derfor lagt til grunn en lønnsvekst på 3,75 prosent. I rapporten ”Etter inntektsoppgjørene” fra TBU 22. juni 2011 ble det gitt oppdaterte tall over lønns­utviklingen. TBU la da til grunn at veksten i gjennomsnittlig årslønn var 3,7 prosent.

Endringer i anslagene, som legges fram etter at trygdeoppgjøret er ferdig i mai, vil ved neste års trygdeoppgjør referere seg til en periode som ligger to år tilbake i tid. Slike endringer kan det ikke tas hensyn til etter gjeldende regler, hvor det bare kan justeres for avvik mellom forventet og faktisk lønnsutvikling siste år.

En videreføring av gjeldende regler der man kun ser på avviket i det fore­gående året, sikrer etter departementets vurdering ikke i tilstrekkelig grad den reguleringen som er forutsatt og vedtatt i forbindelse med pensjonsreformen. Formålet er å finne fram til den lønnsveksten som faktisk har vært. Det bør derfor legges opp til å fastsette lønnsveksten basert på en lengre periode enn det foregående året, slik at det kan tas hensyn til endringer i anslagene for lønns­veksten som er lagt fram etter trygdeoppgjøret. Erfaringer fra de siste årene tilsier at det vil være tilstrekkelig å ta hensyn til eventuelle avvik ett ekstra år tilbake i tid ved fastsettingen av lønnsveksten.

På denne bakgrunn foreslår departementet at det fra og med trygdeoppgjøret 2012 skal tas hensyn til av­vik mellom forventet og faktisk lønnsvekst for de to foregående kalenderår i tillegg til forventet lønnsvekst i inneværende år.

**4. Økonomiske og administrative konsekvenser**

Forslaget vil sikre den indekseringen som er forutsatt og vedtatt i forbindelse med pensjonsreformen. Forslaget vil dermed ikke ha økonomiske konsekvenser sammenlignet med de beregningene som ble gjort i forbindelse med Ot.prp. nr. 37 (2008-2009)om ny alderspensjon i folketrygden og Prop. 107 L (2009-2010) om tilpasning av tjenestepensjon og AFP i offentlig sektor til ny alderspensjon i folketrygden.

**5. Forslag til endringer i folketrygdloven mv.**

Folketrygdloven §§ 1-4 tredje ledd, 19-14 sjette ledd og 20-18 sjette ledd (som er identiske) skal lyde:

”Til grunn for reguleringen legges forventet lønnsutvikling i reguleringsåret, justert for eventuelt avvik mellom forventet og faktisk lønnsutvikling *siste to år*.

I forskrift 6. mai 2011 nr. 465 om beregning av lønnsveksten som skal benyttes ved regulering av grunn­beløpet og alderspensjon i folketrygden gjøres følgende endringer:

§ 2 første ledd skal lyde:

”Til grunn for reguleringen legges forventet lønnsutvikling i reguleringsåret, justert for eventuelt avvik mellom forventet og faktisk lønnsutvikling *siste to år*.

§ 3 første ledd skal lyde:

”Dersom den faktiske lønnsveksten er høyere eller lavere enn forventet lønnsvekst *siste to år* (avvik), skal det fastsettes en samlet lønnsvekst for forventet lønnsutvikling, justert for avvikene. Ved fastsettelsen av den samlede prosentvise årslønnsveksten (sl) skal det først tas hensyn til avvikene (a1 og a2) i prosentpoeng og deretter til den forventede prosentvise lønnsvekst (f) i inneværende år: sl = *[(1 + a1 / 100) x (1 + a2 / 100) x (1 + f / 100) – 1] x 100.”*